Φερνάντο Πεϊρότεο

Ο Φερνάντο Μπατίστα ντε Σεΐσας ντε Βασκονσέλος Πεϊρότεο (Fernando Baptista de Seixas de Vasconcelos Peyroteo, 10 Μαρτίου 1918 – 28 Νοεμβρίου 1978) ή απλά  Φερνάντο Πεϊρότεο (ορθή προφορά στην πορτογαλική γλώσσα: Φερνάντ Περτέο) ήταν Πορτογάλος ποδοσφαιριστής που αγωνιζόταν ως κεντρικός επιθετικός. Αναδείχθηκε σε έναν από τους πιο παραγωγικούς σκόρερ στην παγκόσμια ιστορία του αθλήματος έχοντας τη δεύτερη υψηλότερη αναλογία τερμάτων ανά αγώνα.

Βιογραφία

Γεννήθηκε στη Χαμπούτα της πορτογαλικής Αγκόλας, και ξεκίνησε την καριέρα του από την ομάδα νέων της Σπόρτινγκ Λουάντα, όπου σε 43 αγώνες σημείωσε 106 γκολ σε ένα χρόνο. Στα 19 του αποκτήθηκε από την Σπόρτινγκ Λισαβόνας, όπου έμεινε σε όλη τη διάρκεια της 12ετούς καριέρας του. Η σωματική του διάπλαση (ύψος 1,88 μέτρα, βάρος 90 κιλά) τον είχε οδηγήσει αρχικά σε άλλα αθλήματα όπως μπάσκετ και κολύμβηση αλλά τελικά τον βοήθησε να είναι νικητής σε όλες τις μονομαχίες με τους αντίπαλους αμυντικούς. Αναφέρεται ότι τον αποκαλούσαν «το τανκ».
Έφτασε στη Λισαβόνα στις 26 Ιουνίου 1937 και στο ντεμπούτο του με τη Μπενφίκα το Σεπτέμβριο σημείωσε δύο από τα πέντε τέρματα της ομάδας του στο τελικό 5–3. Ήταν μέρος του επιθετικού κουιντέτου που ονομάστηκε «τα πέντε βιολιά» κερδίζοντας με την πρώτη αγωνιστική περίοδο το Κύπελλο Πορτογαλίας, ενώ ο ίδιος σημείωσε 57 γκολ σε 30 αγώνες  και 69 το ημερολογιακό έτος 1938, επίδοση ρεκόρ κόσμου που κατέρριπτε αυτό της προηγούμενης χρονιάς του Ούγγρου Γκιόργκι Σάροσι. Σκόραρε στους δέκα συνεχόμενους τελευταίους αγώνες του συλλόγου 31 τέρματα, επίδοση ρεκόρ που παραμένει, ενώ ήταν και πρώτος σκόρερ του πρωταθλήματος με 34 τέρματα σε μόλις 14 αγώνες.

Κατά της σταδιοδρομίας του με τη Σπόρτινγκ κέρδισε πέντε τίτλους πρωταθλήματος, πέντε  κύπελλα και την πρώτη έκδοση του Supertaça Cândido de Oliveira. Σημείωσε 9 τέρματα σε ένα παιχνίδι απέναντι στη  Leça FC (22 Φεβρουαρίου 1942, αποτέλεσμα 14–0) και 8 εναντίον της Μποαβίστα και η αναλογία γκολ ανά παιχνίδι πρώτης κατηγορίας πρωταθλήματος είναι η καλύτερη στο παγκόσμιο ποδόσφαιρο, με 1,68 γκολ ανά αγώνα. Ήταν πρώτος σκόρερ του πρωταθλήματος έξι φορές, επίδοση ρεκόρ που κατέρριψε ο Εουσέμπιο, ενώ σημείωσε συνολικά στο πρωτάθλημα 43 χατ τρικ.

Ο Πεϊρότεο σημείωσε 43 γκολ στο πρωτάθλημα 1946–47, μια ακόμα επίδοση εθνικό ρεκόρ που καταρρίφθηκε το 1974. Παραμένει ο πρώτος σκόρερ της πρώτης κατηγορίας του πρωταθλήματος της Πορτογαλίας με 332 τέρματα (η RSSSF αναφέρει 330). Για την ομάδα της Λισαβόνας σημείωσε συνολικά 465 γκολ πρωταθλήματος, 544 τέρματα σε 344 επίσημους αγώνες και συνολικά με τα φιλικά 693 γκολ σε 415 αγώνες. Είναι ο πρώτος σκόρερ στα ντέρμπι με τη Μπενφίκα με 64 τέρματα (55 αγώνες) και στα ντέρμπι με την Πόρτο με 33 τέρματα (32 αγώνες). Αποσύρθηκε λίγο μετά την ηλικία των 31 ετών, έχοντας κερδίσει το πρωτάθλημα για τρεις συνεχόμενες χρονιές και τον τίτλο του πρώτου σκόρερ στην τελευταία του αγωνιστική περίοδο (1948–49). Το τελευταίο παιχνίδι με το σύλλογο ήταν στις 25 Σεπτεμβρίου και σε τιμητικό αγώνα με την Ατλέτικο στις 5 Οκτωβρίου 1949. Μετά τον τελευταίο αγώνα του άρχισε να προπονείται με τη ΚΦ Ος Μπελενένσες στη δεύτερη κατηγορία του πρωταθλήματος αλλά τελικά δεν αγωνίστηκε.

Αγωνίστηκε 20 φορές για την εθνική Πορτογαλίας για σχεδόν 11 χρόνια, σημειώνοντας 14 γκολ. Έκανε το ντεμπούτο του στις 24 Απριλίου 1938 σε φιλικό παιχνίδι με τη Γερμανία, στη Φρανκφούρτη (1–1). Έτσι έχει σημειώσει 598 τέρματα σε 369 επίσημους αγώνες και αναλογία 1,62 γκολ ανά αγώνα. 

Μετά την αποχώρησή από την ενεργό δράση επέστρεψε στην Αγκόλα, έχοντας αποτύχει επαγγελματικά σε προσωπική του επιχείρηση στη Λισαβόνα. Επανήλθε τελικά στη Πορτογαλία ως προπονητής της εθνικής ομάδας: μετά το δεύτερο παιχνίδι του, που συνοδεύτηκε με ήττα έκπληξη από το Λουξεμβούργο με 4–2 για τα προκριματικά του Παγκοσμίου Κυπέλλου του 1962 απαλλάχθηκε από τα καθήκοντά του, και εγκατέλειψε εντελώς το ποδόσφαιρο. Σε εκείνο το παιχνίδι είχε δώσει την ευκαιρία να κάνει το ντεμπούτο του ο Εουσέμπιο. Μετά από ένα αγώνα βετεράνων στη Βαρκελώνη, αναγκάστηκε να υποβληθεί σε χειρουργική επέμβαση που έφερε επιπλοκές αργότερα, οδηγώντας στον ακρωτηριασμό του ενός ποδιού του και τελικά στο θάνατο.

Τίτλοι και διακρίσεις

Σπόρτινγκ Λισαβόνας
 Πρωτάθλημα (5) : 1940–41 , 1943–44 , 1946–47 , 1947–48 , 1948–49
 Κύπελλο (Taça de Portugal) (5) : 1937–38, 1940–41, 1944–45, 1945–46, 1947–48
 Supertaça Cândido de Oliveira : 1944
Ατομικές διακρίσεις
 Πρώτος σκόρερ πρωταθλήματος (6) : 1937–38 (34 γκολ) , 1939–40 (29 γκολ) , 1940–41 (29 γκολ) , 1945–46 (37 γκολ) , 1946–47 (43 γκολ) , 1948–49 (40 γκολ)

Δείτε επίσης

 Κατάλογος ποδοσφαιριστών ανδρών με 500 ή περισσότερα γκολ
 Κατάλογος ποδοσφαιριστών με τα περισσότερα τέρματα πρωταθλήματος
 Κατάλογος ποδοσφαιριστών που σημείωσαν ρεκόρ με χατ-τρικ

Παραπομπές

Εξωτερικοί σύνδεσμοι

 

Πορτογάλοι ποδοσφαιριστές
Πορτογάλοι προπονητές ποδοσφαίρου
Προπονητές ποδοσφαίρου Εθνικής Πορτογαλίας 
Ποδοσφαιριστές Εθνικής Πορτογαλίας
Επιθετικοί ποδοσφαιριστές
Ποδοσφαιριστές Σπόρτινγκ Λισαβόνας
Ποδοσφαιριστές Πριμέιρα Λίγκα